
Tisztelt Képviselő-testület, Polgármester Úr, Jegyző Asszony!

A Dr. Gáspár István Humánszolgáltató Központ (továbbiakban HSZK) 2020. évi munkájáról Sülysáp Városban az alábbiak szerint számolok be.
Szociális intézményünk négy szociális területet lát el:
·  család- és gyermekjóléti feladatokat
·  házi segítségnyújtást
·  idősek nappali ellátását
·  szociális étkeztetést

2016. január 1. napjától a családsegítés gyermekjóléti szolgáltatással integráltan, egy szervezeti és szakmai egységben működik. Települési szinten a család-és gyermekjóléti szolgálat, járási szinten család-és gyermekjóléti központ keretében. Ennek alapján a család-és gyermekjóléti szolgálat, illetve központ a családsegítés és gyermekjóléti szolgáltatás kötelező önkormányzati feladatként jött létre. 
Az intézmény által ellátandó családsegítés feladatait a 1993. évi III. törvény a szociális igazgatásról és szociális ellátásokról (továbbiakban: Sztv.), a gyermekjóléti szolgálat és a központ feladatait pedig a 1997. évi XXXI. törvény a gyermekek védelméről és a gyámügyi igazgatásról (továbbiakban: Gyvt.) tartalmazza. A két törvény szakmai végrehajtási rendeletében került szabályozásra a részletes szolgáltatástartalom, valamint a feladatellátás személyi és tárgyi feltételei. 
Az új feladatmegosztás fokozott együttműködés kialakítását követeli meg a szolgálatok és a központok között, valamint a központok részéről szakmai támogatás nyújtását írja elő a Gyvt. a szolgálatok irányába. 

A Dr. Gáspár István HSZK személyi feltételei: 

A család-és gyermekjóléti szolgáltatás: 
· 1 fő szociálpedagógus végzettségű családsegítő
· Petrus Nikolett 
-     1 fő szociális munkás végzettségű családsegítő
· Hatlaczkiné Hoksza Ildikó
Házi segítségnyújtás: 
· 3 fő szociális gondozó és ápoló
· Cartoletti Zsanett
· Nalesnyik Anikó /2019. december 1 naptól
· Kurunczi Andrásné /2020. március 1 naptól
Idősek nappali ellátása:
· 1 fő szociális gondozó és ápoló
· Fehérné Ballai Ágota
Szociális étkeztetés:
· 1 fő szociális gondozó és ápoló
· Oldal Tiborné

2019. december 1. napjával Bánkuti Lászlóné nyugdíjba vonult, így az ő helyére egy belső átszervezéssel Fehérné Ballai Ágota került, így a felvett új dolgozó a házi segítségnyújtásba került beosztásra. Grezsák Jánosné nyugdíjba vonulásával Kurunczi Andrásné kókai lakos látja el a házi segítségnyújtási körzetét.
Önkormányzati közfoglalkoztatás keretében Olcsák Tiborné áprilisban sikeresen elhelyezkedett, így jelenleg nincs közfoglalkoztatott, keressük ide a megfelelő segítséget, sajnos nem sok sikerrel. A nyári szabadságolások alatt jelentené a legnagyobb segítséget, hiszen ilyenkor Oldal Tiborné látja el a házi segítségnyújtásban dolgozó kolléganők helyettesítését, így az idősek nappali ellátásba besegítve én vagy családsegítős kolléganők látjuk el a déli ételkiszállítást. Ez egész nyáron így volt.

A márciusban berobbant vírus az intézményünket sajnos oly módon érintette, hogy 4 dolgozóm került egyszerre karanténba, illetve kisgyermekkel otthon. A szolgálatunk által vállalt plusz feladatok teljes körű ellátását a társ intézményekben felszabadult dolgozók bevonásával tudtuk ellátni, így a bölcsödéből több dolgozó, a művelődési központból egy alkalmazott és a mezőőr is sokat segített. Az előírt fertőtlenítés illetve az egyszer használatos ételhordó beszerzése plusz költségeket okoztak a költségvetésünkben. Az étel kiszállításának fertőződése elkerülése érdekében, annak a legkisebb kockázatra való csökkentését a konyhával közösen igyekeztünk megoldani. Az idősek nappali otthonának bezárásával csak az idősek étel kiszállítását lehetett megoldani, úgy, hogy az étel már a központi konyhán került kiadagolásra egyszer használatos ételhordóba. A kiszállítás ugyanúgy történt az előírt óvintézkedések figyelembe vételével. A gyermekjóléti szolgálatnál felfüggesztettük a mindennapi Tesco-s élelmiszerosztást. A teljes szolgáltatás nyújtására június elején tértünk vissza.

Tárgyi feltételek

Család- és gyermekjóléti szolgálat irodája a Wass Albert Művelődési Központ végében helyezkedik el, a klienskör számára akadálymentesen megközelíthető helyen. Szolgálatunk három helységből áll, kettő iroda és egy interjúszoba áll a rendelkezésünkre. Az interjúszobában keddi napokon a pszichológus fogadja a hozzá járó ügyfeleket, szerda délelőtt pártfogó felügyelő Kornya Edina és Pásztor Réka tartja itt fogadóóráit és kapcsolattartásra is ezt a helyiséget használjuk hétfő illetve csütörtök délutánonként. Ebben a helyiségben tarjuk az esetmegbeszéléseket, esetkonferenciákat.
A 2017. november óta tartó mindennapos TESCO-s élelmiszerosztás még inkább zsúfolttá teszi helyiségeinket. Az adományok tárolása (élelmiszer, ruhanemű, stb) már rendkívül komoly gondokat jelent, egyre több adományt utasítunk vissza. 

2017. decembertől a Szociális és Gyermekvédelmi Főigazgatóság a Rászoruló Személyeket Támogató Operatív Program keretében havonta csomagosztást tart, ehhez biztosítjuk szintén ezt a szobát. Ezt nyáron megoldják a kocsiról osztva, de a téli időszakban a dobozok tárolása komoly problémát jelent, mert az irodáinkban, vagy a hátsó helyiségben kell tárolni, ami az egyre több vállalt feladat miatt már egyébként is zsúfolt. Nagyon bízunk a felszabadult gyermekorvosi épület mielőbbi birtokba vételén, mindennapi munkánkat is könnyítené a külön irodák és megfelelő nagyságú váróhelyiség és tároló helyiség is.

Az irodai felosztásunk nem változott, nincs külön irodám, Petrus Nikolettel vagyok közös helyiségben, Hatlaczkiné Ildikó külön irodában van, azonban az ő irodája egyben váró is, itt lehet ruhát válogatni is, kicsi, zsúfolt, várakozni még a bejárati pici folyosón lehet. A nyári időszakban kitesszük az iroda előtti fedett járdára a ruhákat, így ott tudnak válogatni az ügyfelek, megkönnyítve ezzel kicsit a munkánkat, hiszen egy telefonbeszélgetést sem tudunk lefolytatni az ő jelenlétükben.
Az irodák felszereltsége megfelelő. Telefon, internet használat, fénymásoló, asztali számítógépek és laptop segíti a munkánkat. Az iratok tárolása zárható szekrényben történik, az előírásoknak megfelelőn. 
A kihelyezett faliújságokon az aktuális információkat olvashatják a várakozók, ezeket igyekszünk színesíteni, frissíteni. Ügyfélfogadási időnk az Önkormányzattal megegyezik.

A családokhoz kerékpárral, gyalogosan, vagy saját személygépkocsival járunk. Külterületi látogatáshoz, adományok eljuttatásához segítséget kapunk a sülysápi TÁVÜSZ Kft vezetőjétől, illetve a mezőőr Dolányi Tibor sokat segít. 

Házi segítségnyújtásban dolgozó kolléganők saját személygépjárművel, ehhez kapnak üzemanyag támogatást, illetve kerékpárral járják a gondozottakat. Irodai ügyeiket a gyermekjóléti szolgálat irodájában bonyolítják. 

A Vasút utca 24/a szám alatti telephelyen dolgozó kollégák közül egy személy területen is dolgozik, naponta az ételkiszállítást bonyolítja Szűcs Jánossal közösen az ételszállító autóval.
A szociális étkeztetésben és idősek nappali ellátásban 2 dolgozó biztosítja az ellátottak részére a megfelelő kiszolgálást, segítést az otthonban, akik bent töltik napjaikat egész nap, illetve csak étkezni járnak be. Az itt dolgozók részére egy pici iroda áll rendelkezésre, ami öltözőként is funkcionál, így itt található a dolgozók öltözőszekrénye is. Telefon, internet, laptop, nyomtató, irodai szekrény, dolgozóasztal székkel található az irodában. 

Az idősek nappali ellátását igénybe vevőknek lehetőségük van ruháikat az otthonban kimosatni, ehhez egy automata mosógép áll rendelkezésre, szinte mindennap használatban van. A házi segítségnyújtásban részesülő gondozottaknak is kimosnak, akik nem tudják megoldani. Egy másik mosógépet használunk, amiben a dolgozók munkaruhái, konyharuhák, törölközők, terítők mosása történik.

Az idősek nappali otthonában bent tartózkodók részére rendelkezésre áll nappali, étkező, női-férfi WC-mosdó, mozgáskorlátozott zuhanyzó és mozgáskorlátozott WC-mosdó. Tavasszal felújításra került a zuhanyzó, annak állaga miatt, illetve egyben megszüntetésre kerül a zuhanytálca, az előírásoknak megfelelően, ezt a Kormányhivatal dolgozói ellenőrizték is. Teljes burkolat, csövezés, szaniter csere történt, festéssel kiegészítve. Júliusban történt Kormányhivatal általi ellenőrzés és ÁNTSZ is ellenőrizte az intézményt. 
Az épület akadálymentesített, bejáratánál tágas fedett terasz van, ez jó időben központi helye a bent tartózkodóknak. A nappali berendezése az igényeknek megfelelően lett kialakítva, található benne ülőgarnitúra, fotelek, dohányzóasztal, nappali szekrények, melyen könyvek és televízió található, nagy szobanövények is kaptak itt helyet, a falakon az ellátottak keze munkái találhatóak. Itt is történt átalakítás, egy ellenőrzés során kifogásolták a pihenősarok hiányát, így az ki lett alakítva egy sarki benyúló részen gipszkartonos leválasztással, amit szintén helyszíni szemle során leellenőriztek.
A nappaliba a tavalyi évben kaptunk egy szekrénysort és egy modernebb ülőgarnitúrát, így a nappaliból a fedett teraszra került ki a régebbi kanapé, ezen kényelmesen tudnak pihenni, beszélgetni az idősek.
Az étkezőben 6 darab étkezőasztal található székekkel és egy tálalószekrény, itt került felhelyezésre a hirdető tábla is. Tervben van új székek beszerzése, amelyek lemoshatóak, mert jelenleg kárpitos székek vannak, amelyek már láthatóan elkoszolódtak, illetve a higiénia miatt ennek cseréje, főleg a fertőtlenítés miatt alaposan indokolt.

Ellátási feladatok

Család-és Gyermekjóléti szolgáltatás

A szolgálatnál dolgozó kolléganők arra törekednek, hogy legjobb tudásuk szerint nyújtsanak segítséget a családoknak, hogy a Sülysápon élő gyermekek megfelelő anyagi és szociális biztonságban éljenek, megfelelő oktatási és kulturális közegben, békés, nyugodt környezetben, biztonságos, szeretetteljes, gondoskodó családban fejlődhessenek.
Ezeknek a feltételeknek a megteremtése elsősorban a család feladata, a szülők felelőssége, de szükség esetén az államnak - az általa működtetett, finanszírozott intézménynek által is segítenie kell ebben a családot. A családokat, akikről jelzés érkezik, minden esetben felkeressük, elsőként arról kell meggyőznünk őket, hogy segítő szándékkal érkeztünk. Sok család gondolja úgy, hogy nincs köze másnak ahhoz, ahogyan ők élnek és nevelik a gyermekeiket. Az évek alatt megtapasztaltak szerint egyre inkább nehéz megtalálni a megfelelő hangsúlyt, rábírni őket, hogy együttműködjenek.

Az elmúlt évek tapasztalatai azt bizonyítják, hogy a leghatékonyabb a megfelelő időben érkező segítség, ami arányos az időben megtett jelzéssel. A kezdeti nehézségek kialakulásakor, az akadályok felmerülésekor érkező segítséggel lehet a legeredményesebben megakadályozni a problémák súlyosabbá válását. 
Munkánkban a prevenciós tevékenység kiemelkedő fontosságú, ami elősegíti a gyermekek családban nevelkedését, támogatja a gyermekek szocializációját és meggátolja a veszélyeztetettség kialakulását. 

A családgondozás, az egyéni esetkezelés is prevenció, általa megelőzhető a gyermek családból való kiemelése, szakellátásba kerülése. A szakellátásba kerülő gyermekeknél már kialakult az a veszélyeztető helyzet, amely indokolja a családgondozást, míg a prevenciós szolgáltatások esetében pontosan ezeknek a veszélyeztető helyzeteknek a kialakulását kell megelőzni. 

A családdal való kapcsolatfelvétel során tapasztaljuk, hogy a problémák, működési zavarok egymásra épülnek, az életvezetési, anyagi problémákkal küzdő családoknál jelentkeznek a gyermeknevelési problémák, iskolakerülés, a konfliktusokkal terhelt kapcsolatok hozzák magukkal a gyermekek magatartási problémáit, a közösségbe való beilleszkedési nehézség is megjelenik, nehéz az együttműködés a szenvedély és/vagy pszichiátriai beteg szülővel, szinte minden esetben nagyon komplex problémákkal találkozunk. Azonban egyre nagyobb nevelési probléma a gyermekek „nem nevelése”, akik a televízió, számítógép, tablet, okos telefon mellett nőnek fel, abból tanulva a viselkedési formákat, beszédstílust, öltözködést. Egyre gyakrabban találkozik már a védőnő is olyan pici gyermekekkel, akik kezében telefon szolgál a játékra, a figyelem lekötésére, amíg a szülő végzi a dolgát. 
A szülők között megnyilvánuló konfliktushelyzetekben általában a szülők válását/különválását megelőző viták, veszekedések, egyezkedés, illetve a bíróság döntésére várakozás, valamint a gyermekkel való kapcsolattartási probléma is indokolják a külső segítséget. 
A szülő-gyermek közötti konfliktushelyzetek egyre inkább előre tolódik korban már nem serdülőkorú gyermekek esetében alakulnak ki, hanem még kisebb korban, egyre korábban jelentkezik a rossz viselkedés mód kialakulása a deviáns magatartás megjelenése, a gyermek próbálgatja, feszegeti határait, keresi önmagát. Ezekkel a nehézségekkel már az óvoda pedagógusok is találkoznak, jelzésekben gyakran kérik együttműködésünket, pszichológiai segítséget. 

A Nagykátai Család-és Gyermekjóléti Központ által biztosított pszichológusi ellátást Alföldi Péter látja el, aki közös megegyezéssel fogad Sülysápon, ez a szolgáltatás is ingyenesen vehető igénybe a gyermekjóléti szolgálatnál. Jelenleg egy napot, kedden fogad Sülysápon. Előnyt élveznek a hatósági intézkedés alá vont családok (védelembe vett). 

Az alábbi adatok, amelyek a diagramokban szerepelnek, a 2019-es állapotot mutatják, az év végén leadott KSH adatokból készülnek a kimutatások.

2019-ban 38 új családdal kötöttünk együttműködési megállapodást, ami alapján elkezdtük a gondozást, ez 120 személyt érint, amelyből 63 lány/nő és 89 személy 0-17 év kor közötti. A családi összetételt az alábbi táblázat mutatja.

 

Szakmai tevékenység a szolgálatnál

Az információnyújtásban és az ügyintézésben való segítségnyújtásban részesülő ügyfelek száma jelentős (nyomtatványkitöltés, nyomtatványigénylés, szolgáltatóval való kapcsolattartás, tartozásrendezés, telefonos ügyintézés, tájékoztatás egyes szolgáltatások igénybe vételéről). Sokan kérnek segítséget hivatalos ügyeik intézéséhez, NAV-os ügyintézés, adóbevallásnál. Pályázatok beadásában igényelnek segítséget a kliensek, nagy nehézség okoz, hogy csak ügyfélkapun lehet pályázni. Erzsébet program keretében számos pályázat benyújtásánál segítettünk.
Otthon melege programnál is gyakran kérik a segítségünket.




A családlátogatások kötelezőek, elengedhetetlen része a munkánknak. A saját otthonukban lehet igazából megismerni a családi problémák hátterét, a gyermekek otthoni környezetét feltérképezni, sokszor elég a környezetet megismerni ahhoz, hogy megtudjuk a probléma okát, ami a gyermeknél jelentkezik. Ezekre a látogatásokra előzetes bejelentkezés nélkül megyünk, ezt pár család nem nézi jó szemmel, több esetben a jelzést tevő jelzőrendszeri taggal, illetve „veszélyesebb” környezetbe, családhoz a sülysápi rendőrőrs parancsnokától kérünk hatósági kíséretet, általában Papp Gabriella iskola rendőrrel, a kapcsolat vele napi szintű, nagyon hatékony a közös munka. 
Munkánk legnehezebb része mikor a végső döntés a gyermekek kiemelése a családból, ezt általában alapos gondozás előzi meg, védelembe vett gyermeknél az esetmenedzser is dolgozik a családdal. Amikor gyermek kiemelése történik, a Gyámügyi Osztály automatikusan kér rendőri intézkedést, megelőzve a szülőkkel való konfliktust. Egy ilyen eset után általában jobban figyelünk egymásra, nem hagyjuk egymást egyedül az irodában és ügyfélfogadási időn kívül zárva tartjuk az ajtót.
Több esetben tettünk feljelentést szülő ellen, aki megfenyegetett bennünket, általában ezekre sajnos nem kerül elmarasztalás, mert nem számít konkrét fenyegetésnek. Úgy gondolom, a szakmának sokat segítene férfiak jelenléte a szolgálatoknál, azonban még nagyon el van nőiesedve a szakma. Igyekszem a munkatársak érdeklődését fenntartani, motiválni őket, sokat beszélgetek velük, igazából, az iroda sajátosságaiból kifolyólag szinte minden ügyben „otthon vagyok”, követem a családok sorsát. Sokszor látom rajtuk, hogy megviseli őket egy- egy gyermek sorsának alakulása, de ezeket sajnos félre kell tenni és nem bevonódni túlságosan. 

A statisztikai adatokba bekerült a pszichológusi találkozások száma, azonban ezek a nagykátai központ statisztikai adatainál is megjelennek, mert ezt a szolgáltatást ők nyújtják.
Pszichológusi szolgáltatásra továbbra is nagy szükség van, egyre nagyobb számban veszik igénybe az ügyfelek, illetve ha csak egyszeri tanácsadásról van szó, azt beiktatja a meglévő kliensei közé.
Sok szülő küzd gyermeknevelési nehézséggel, ami később mutatkozik meg a gyermek magatartásában súlyosabb tünetekkel, emiatt a gyermeket pszichológushoz irányítják, általában a pedagógusok, vagy a szülő keresi fel a szakembert. Az előző évektől eltérően a várólista rövidült, igazából az okát nem tudni, van olyan család, akikkel már egy éve tart terápiát a szakember és olyan család is van, amelyik tovább irányításra került családterápiás kezelésbe.

A pszichológusi esetkezelés kezdetén a szülőkkel dolgozik a szakember, feltérképezi, megpróbálja feltárni az okokat, majd utána a gyermekkel egyedül foglalkozik, de vannak esetek, amelyekben a szülőkkel kell a pszichológiai gondozást végezni, a gyermekkel kapcsolatos magatartási problémák kezelésében segítséget nyújtani.
Az óvodai nevelés során a szocializációs problémák előjönnek, a gyermek öntörvényű, nem ismeri a korlátokat, az étkezési szokásokat, nem tud alkalmazkodni. 
A felnőtt lakosság párkapcsolati probléma, válás, gyász/trauma feldolgozása miatt kér segítséget a pszichológustól.

Az adományközvetítés nem került a diagramba, a mindennapi osztás (napi átlag 35 fő, ez a szám nőtt az előző évekhez képest) miatt hatalmas számot (több ezer) mutatnak. A Gyermekvédelmi Főigazgatóság által havonta (0-3 éves korosztály kb. 10 gyermek, 7-14 éves korosztály 60 gyermek- ez csak július, augusztus- és a kisnyugdíjasok évente kétszer kb. 60 személy) osztott csomagot.

Észlelő és jelzőrendszer

A Család-és Gyermekjóléti Központok megalakulásával törvény írja elő a jelzőrendszeri koordinátor munkatárs alkalmazását. Feladata a települések jelzőrendszeri tagjaival a szoros együttműködés, jelzéseik számának, tartalmának ellenőrzése. Jelenleg Nagykátán még nincs ilyen munkatárs, szakember hiánnyal küzdenek megalakulásuk óta. Mi feladatunk is tartani a kapcsolatot a jelzőrendszeri tagokkal, erre Hatlaczkiné Hoksza Ildikó van kijelölve jelzőrendszeri felelősnek.
2018. szeptember 1-től a Gyvt. 40/A. § (2) ag) pontja értelmében a család- és gyermekjóléti központ az általános szolgáltatási feladatain túl óvodai és iskolai szociális segítő tevékenységet biztosít szociális munkás szakemberrel. Sajnos erre az állásra sincs még meg az előírt szakember, nehezen tudják betölteni a kiírt státuszokat
Az óvodai és iskolai szociális segítő szolgáltatás a gyermek veszélyeztetettségének megelőzése érdekében a szociális segítő munka eszközeivel támogatást nyújt a köznevelési intézménybe járó gyermeknek, a gyermek családjának és a köznevelési intézmény pedagógusainak. 

A köznevelési intézményektől érkezik a legtöbb jelzés, itt töltik legtöbb idejüket a gyerekek. Az iskolai hiányzás, deviancia, szülői elhanyagolás szinte mindennapos probléma. 
A családdal történt intézkedésről minden esetben írásban jelzünk vissza a jelzést tevő jelzőrendszeri tag felé. 
A jelzőrendszer jó működése, a jelzőrendszeri tagokkal való jó kapcsolat meglátásunk szerint városunkban jól kialakult, ez a legfontosabb a munkánk során, hiszen a gyermekek életében nap, mint nap részt vesznek, ők tapasztalhatják meg azt a magatartásbeli, tanulási, deviáns magatartást, ami hátterében veszélyeztető, elhanyagoló szülők, körülmények állhatnak. 
A szakmaközi megbeszéléseken mindig kihangsúlyozzuk a jelzőrendszer felé, hogy haladéktalanul éljenek jelzési kötelezettségükkel, ha bizonytalanok keressenek bátran bennünket, a jelzést nyomatékosan írásban kérünk.
Elfordul, hogy a lakosság hívja fel a figyelmünket nehéz helyzetben élő személyre, családra, bántalmazó személyre vagy anyagi nehézségek miatt a család, rokonság valamely tagja fordul hozzánk. A jelzést követően minden esetben felkeressük a jelzett személyt, családot és felajánljuk intézményünk szolgáltatásait, segítségét. Bántalmazás esetén az előírásnak megfelelően megtesszük a lépéseket a hatóságok felé.

Gyermekvédelmi jelzőrendszer tagjai: 
· pedagógusok (iskola, óvoda, bölcsőde)
· gyámügyi és szociális ügyintézők
· védőnők
· gyermekorvosok, háziorvosok
· humán szolgáltatások bizottsági tagjai
· pártfogó felügyelő
· rendőrség
· civil szervezetek
· lakosság
· egyházak

Nagy hangsúlyt fektetünk a rendszeres és személyes konzultációkra, esetmegbeszélésekre. Szakmaközi megbeszélést a törvényi előírásoknak megfelelően évente 6 alkalommal, előre meghatározott témában tartunk. Szakmaközi megbeszéléseinkre igyekszünk előadókat meghívni és olyan témát választani, amely a jelzőrendszeri tagok számára is értékes információkat tartalmaz. 
Minden év február 28. napjáig éves gyermekvédelmi tanácskozást tartunk, ahol lehetőség van a jelzőrendszerrel kapcsolatos tapasztalatok, észrevételek megosztására, javaslatokra a hatékonyabb működés érdekében. Ennek alapján elkészítjük az éves intézkedési tervet.

 
A zárt adatkezelés bevezetése biztonságot adhat a jelzést tevőnek, ezzel több esetben éltek és szolgálatunk is élt ezzel a lehetőséggel, azonban még mindig kétséges a jelzést tevő kilétének titokban tartása.
Az iskolai jelzések tartalmában az igazolatlan hiányzás csökkent. A közoktatási intézmény a tanköteles korú tanuló 10 óra igazolatlan hiányzásánál jelez szolgálatunk felé. Ekkor mi intézkedési tervet készítünk közösen a szülővel és gyermekkel, melybe bevonjuk az osztályfőnököt is. Tapasztalatunk szerint a törvényben előírt jelzési kötelezettségeknek eleget tesznek a pedagógusok.
30 óra igazolatlan hiányzásnál ismét köteles az iskola jelezni, újabb intézkedési terv készül és megindul a szabálysértési eljárás is Nagykátán a Járási Hivatal Hatósági Osztályán.
50 óra igazolatlan hiányzás felett az iskoláztatási támogatás szüneteltetésre kerül és a 16. életévét be nem töltött tanulót védelembe veszi a Nagykáta Járási Hivatal Gyámügyi Osztálya és az esetmenedzser dolgozik a családdal, szolgálatunk családsegítőit is bevonva a gondozásba.
Az iskoláktól kapott igazolatlan hiányzásokról szóló -10 illetve 30 óránál- hatékonynak bizonyulnak, a kapcsolatfelvétel során szembesített következmények visszatartó hatással vannak, nem annyira a gyermekekre, inkább a szülői szigor, más gyermeknevelési (pozitív!) eszközök alkalmazása kapcsán.

16. életév felett már nem kerül védelem alá a tanuló, azonban folyamatosan kapcsolatban állunk a családdal és a gyermekkel, cél, hogy a hiányzások megszűnjenek, hogy az általános iskola után felsőbb iskolai tanulmányaikat is sikeresen befejezzék.
A gyermekek védelembe vételére nem csak iskolai hiányzás, magatartásprobléma miatt kerülhet sor, a szülő magatartása, nem megfelelő életvitele is indokolhatja a javaslat tételt.
A védőnői jelzések rendszeresek, a jelzéseket követően a védőnővel közösen keressük fel a családokat és a probléma jellegétől függően nyújtunk tanácsot, segítséget, illetve kezdjük el gondozni a családot.
A Rendőrségtől érkezett jelzések családon belüli konfliktusok miatt kerülnek szolgálatunkhoz, amelyeknek a gyermekek szem és fültanúi, valamint fiatalkorú gyermekek által elkövetett szabálysértések (kisebb értékű áruházi lopások).

A hatósági intézkedés alá vont gyermekek ügyében a Gyámügyi Osztály intézkedése szükséges, ezekben az esetekben Nagykáta Központ felkér minket a szociális segítő munkára, ugyanúgy, mint előzőekben a családokat mi segítjük helyi szinten. Az esetmenedzserrel közösen tartjuk a kapcsolatot ezekkel a családokkal a hatósági intézkedés megszüntetése érdekében. Gyakran kapunk környezettanulmány elkészítésére felkérést, ami törvény szerint már nem a mi feladatunk lenne, azonban az esetmenedzserek leterheltsége miatt felkérnek minket erre a feladatra.
A gondnoksági ügyekben továbbra is mi végezzük a környezettanulmányokat, a Gyámügyi Osztály felkérésére. Gondnokság alá helyezésre szolgálatunk is tett az évben javaslatot.
A Nagykáta Gyámügyi Osztály gondnokával több gondnokolt ügyében is szoros kapcsolatban vagyunk.

A következő táblázat az évben újként jelentkezett esetek számát mutatja, a jelzés fő problémája szerint, de általában több problémával szembesülünk a család megismerése folyamán, ebben az elsődleges felmerülő probléma szerint soroljuk be a családokat, de ehhez társul több problémakör is.



A legtöbb probléma a szülői elhanyagolásból adódik, ami kiterjed érzelmi (szeretethiányos, érzelemmentes családi légkör, nem fordítanak a szülők kellő figyelmet gyermekükre, kevés a minőségileg eltöltött szülő-gyermek kapcsolat/idő) és értelmi (nem foglakoznak a gyermek tanulmányaival, egyedül néz szembe a tanulási nehézségekkel, nincs nyugodt környezet, ahol tanulhatna) elhanyagolásra. A szülők sokszor csak azonnali segítséget adnak gyermeküknek, nem pedig mélyre ható irányító, jól meghatározható határokkal kezelik őket. Ennek hiányát a pedagógusok igyekeznek megadni, amit a lázadó gyerekek esetében elég nehéz foganatosítani.
A gyermeknevelési probléma okán tapasztalhatják a pedagógusok, hogy az otthonról hozott szocializációs magatartás nem éppen a társadalom által elfogadott viselkedéssel egyenlő. Ez állandó ütközést jelent, amíg nem csiszolódik be a gyermek az elvárt közösségi szokásokba, de ez sok esetben ezeknél a gyerekeknél az iskolán kívüli magatartásában is megjelenik, ahol kontroll nélkül tesznek meg társadalmilag nem elfogadott, törvénybe ütköző dolgokat (áruházi lopások, játszótéri rongálás, felnőttekkel szembeni tiszteletlenség).
A magatartászavar/teljesítményzavar és a gyermek intézménybe való beilleszkedésének a nehézsége mögött az igazolatlan iskolai hiányzások állnak és a gyermek/tanuló nem megfelelő magatartása, viselkedése. 
Az életviteli problémák alatt értjük, hogy a szülők nem fordítanak kellő figyelmet a gyermekeikre, olyan életvitelt folytatnak, amiben mást helyeznek előtérbe, akár magukat, egy káros szenvedélyt vagy éppen a munkájukat, mai rohanó világban azt lehet tapasztalni, hogy már nem a gyermek az első, különböző okok miatt a bölcsődei ellátás előtérbe került. Erre sok esetben a munkahely megtartása okán kerül sor. A bölcsődei nevelés pozitív hatású ugyan a gyermekre általában, csak a család,, anya-gyermek kapcsolat sínyli meg ezt az időszakot, amikor kimaradnak a 24 órás együtt tartózkodás percei, élményei, nehézségei.
Bölcsődei vezetéssel jó kapcsolatot ápolunk, gyakran beszélünk át egy-egy esetet, amikor felmerül valamilyen családi működési probléma és esetleges beavatkozást igényel. 
A családon belüli bántalmazás szülő általi gyermekbántalmazásban nyilvánult meg, azonban tapasztaltunk szülők közötti bántalmazást is, ezekben az esetekben haladéktalanul jelzéssel élünk a Rendőrség és a Gyámügyi Osztály felé.

Házi segítségnyújtás

A házi segítségnyújtás igénylése általában szóban történik, a hozzátartozó jelzi a vezető felé a gondozás szükségességét, melyet a kórházi zárójelentésen olvasnak, illetve a háziorvos javasolja. A gondozónővel közösen felkeressük otthonában az ápoltat, megkötjük a megállapodást és az ehhez kapcsolódó nyomtatványok is kitöltésre kerülnek, az igénylő háziorvosával közösen kitöltésre kerül az értékelő adatlap, melyen meghatározott szükségleteket kell pontozni, ez alapján tudjuk rögzíteni abban a rendszerben (KENYSZI), amelyben mindennap le kell jelenteni percre pontosan kinél mennyi idő volt a gondozás.
A 3 kolléganő teljes odaadással, testi-lelki épségüket nem kímélve végzik munkájukat a gondozottak otthonában. Fizikai erejükre mindennap szükségük van, több gondozottat naponta pelenkáznak, fürdetnek, tornáztatnak, emelgetik őket, „kemény” munka az övék. Mindennap találkoznak az időskori nehézségekkel, betegségekkel, kiszolgáltatottsággal, elmúlással, de emellett a legtöbb szeretetet is ők kapják. Nagy lelki erőről tesz tanúságot, hogy sajnos a legtöbb gondozott már élete utolsó szakaszában van, így gyakran szinte a gondozónők kezei között mennek el, akikkel meleg bizalmi kapcsolatot ápoltak.
A vírus kezdetével kicsit átalakult a gondozás, volt olyan család, aki igyekezett megoldani a hozzátartozója ellátását, ezzel is csökkentve az esetleges megbetegedést. Júniusban tértünk vissza egy-két gondozotthoz, azonban van olyan, akit március óta nem gondozunk, azonban a családdal kapcsoltban állunk és sajnos elhalálozás is történt.

A törvényi előírásoknak megfelelően a következő ellátásokat biztosítjuk a gondozottak részére, ezek személyre szabottak, minden gondozottnál más, a megállapodásban az ellátandó feladat aláhúzásra kerül.

Személyi gondozás keretében:
Az ellátást igénybe vevővel segítő kapcsolat kialakítása és fenntartása körében:
· információnyújtás, tanácsadás és mentális támogatás
· családdal, ismerősökkel való kapcsolattartás segítése
· az egészség megőrzésére irányuló aktív szabadidős tevékenységben való közreműködés
· ügyintézés az ellátott érdekeinek védelmében
Gondozási és ápolási feladatok körében:
· mosdatás
· fürdetés
· öltöztetés
· ágyazás, ágyneműcsere
· inkontinens beteg ellátása, testfelület tisztítása, kezelése
· haj, arcszőrzet ápolás
· száj-, fog- és protézisápolás
· körömápolás, bőrápolás
· folyadékpótlás, étkeztetés (segédeszköz nélkül)
· mozgatás ágyban
· decubitus megelőzés
· felületi sebkezelés
· sztómazsák cseréje
· gyógyszer adagolása, gyógyszerelés monitorozása
· vérnyomás és vércukor mérése
· hely- és helyzetváltoztatás segítése lakáson belül és kívül
· kényelmi és gyógyászati segédeszközök beszerzésében való közreműködés
· kényelmi és gyógyászati segédeszközök használatának betanítása, karbantartásában való segítségnyújtás
· háziorvos írásos rendelésén alapuló terápia követése (a tevékenység elvégzéséhez való kompetencia határáig)

Szociális segítés keretében:
A lakókörnyezeti higiénia megtartásában való közreműködés körében:
· takarítás a lakás életvitelszerűen használt helyiségeiben (hálószobában, fürdőszobában, konyhában és illemhelyiségben)
· mosás
· vasalás
A háztartási tevékenységben való közreműködés körében:
· bevásárlás (személyes szükséglet mértékében), gyógyszer kiváltása
· segítségnyújtás ételkészítésben és az étkezés előkészítésében
· mosogatás
· ruhajavítás
· közkútról, fúrtkútról vízhordás
· tüzelő behordása kályhához, egyedi fűtés beindítása (kivéve, ha ez a tevékenység egyéb
szakmai kompetenciát igényel)
· télen hó eltakarítás és síkosság-mentesítés a lakás bejárata előtt
· kísérés
Segítségnyújtás veszélyhelyzet kialakulásának megelőzésében és a kialakult vészhelyzet elhárításában.
Szükség esetén a bentlakásos szociális intézménybe történő beköltözés segítése

2020. január 1. napján 20 gondozottal kezdtük az évet, jelenleg 22 fő a házi segítségnyújtásban ellátottak száma, ebből 3 fő szociális segítésben részesül, 19 fő pedig személyi gondozásban. 
A gondozottak közül van olyan ellátott, aki heti egyszer, kétszer illetve háromszor veszi igénybe a szolgáltatást, 10 gondozott mindennap igényel gondozást. 
2020 évben a gondozási díj 740.- forint óránként, ami 2020. szeptember 1 napjával 1000.- forintra emelkedett. A hozzátartozók jelzése alapján a szeptemberi emeléssel várhatóan változni fog az óraszámok alakulása.
Az idei év folyamán több idősünk került idős otthoni bentlakásos intézménybe. Az új gondozónők zökkenőmentesen vették át az idősek ellátását, ez mindig aggodalomra ad okot, hiszen ez egy nagyon bizalmi kapcsolat a gondozónő és az idős között, nagy lelki kapcsolat alakul ki az évek alatt. Igyekszünk ezt zökkenőmentesen megoldani.

 

Összesen heti 64 órát töltenek a gondozónők a gondozottakkal jelenleg. Ez annyit jelent, hogy 22 óra/ gondozónő/hét, ez átlag napi 4,3 óra, ebben nincs benne az útidő, ami alatt a gondozónő eljut a gondozottakhoz, illetve ha orvoshoz megy gyógyszert felíratni, gyógyszertárba, bevásárolni, csekket befizetni. Amennyiben felszabaduló idő keletkezne, akkor a gondozónők besegítenek az ételkiszállításban és a nappali otthonban.

Idősek nappali ellátása

Az idősek nappali ellátásának célja, hogy jelentős szerepet vállaljon az igénybe vevők szociális helyzetének javításában, egészségük megőrzésében, mentális állapotuk megfelelő napi életritmust biztosító szolgáltatást nyújtson, fontos területe az idősebb generáció életének. Biztosítsa, hogy a szolgáltatás nyitott formában, az igénybe vevői kör és a lakosság által egyaránt elérhető módon működjön. Egyéni és csoportos foglalkozások szervezése folyamatos gondozói felügyelet biztosításával. A nyújtott szolgáltatások pótolhatják a hiányzó családi gondoskodást, a harmonikus életvitel megteremtésének lehetőségét, feloldják az egyedüllét, a magány okozta érzést.
Segítséget nyújtunk az alapvető higiéniai szükségletek kielégítésében, igény szerint kiegészülve a szociális étkeztetéssel. 
A nappali ellátás szakmai programjába beépülő szolgáltatási elemek (tanácsadás, esetkezelés, gondozás, felügyelet, háztartási vagy háztartást pótló segítségnyújtás, készségfejlesztés, közösségi fejlesztés) gyakorlati előírásával, megvalósításával egy személyiségközpontú, még inkább személyre szabott, több irányból támogató segítséget kapnak az igénybevevők.

Nappali ellátást biztosító intézmény az igénybe vevők részére szociális, egészségi, mentális állapotuknak megfelelő napi életritmust biztosító szolgáltatást nyújt nappali bent tartózkodási lehetőséggel, azon személyek részére, aki egészségi állapota, fogyatékossága, szociális helyzete miatt erre rászorul és betartja az intézményben előírt házirendet. 
Az otthon hétfőtől péntekig 7.30-15.30 óráig tart nyitva.
Igény szerint van olyan ellátott, akit naponta be-és hazaszállít a gondozónő. 
A nappali ellátásban részesülő személyek, igénybe vehetik a szociális étkeztetést, ezt külön kell igényelni. Van, aki napi háromszori étkezést (reggeli, ebéd, uzsonna) igényel és van, aki csak ebédet. Az ellátásért jövedelemtől függően állapítjuk meg a térítési díjat.



Az idősek nappali ellátását igénybe vevő ellátottaknak lehetőségük van a testi higiéniával kapcsolatos teendőkre (zuhanyozás, haj-, körömápolás, felsőruha és ágynemű mosása). 
Havi egy alkalommal fodrász jár az intézménybe, aki hajvágást, festést, szárítást vállal. Évente kétszer ortopéd szakorvos jön az intézménybe, aki gyógycipőt ír fel, közgyógy igazolvánnyal ingyenesen, ennek hiányában térítés ellenében.

Az előírt szolgáltatási elemek magukba foglalják:
· ünnepekhez kötődő programokat: farsang, nőnapi köszöntés, húsvéti készülődés, anyák napja, idősek világnapja, halottakról való megemlékezés, mikulás, betlehemes előadás, karácsony, költészet világnapja és igény szerinti programok
· születés- és névnaposok köszöntése
· az egészségügyi alapellátás megszervezése, a szakellátásokhoz való hozzájutás segítése, egészségnapok tartása (látásvizsgálat, vércukorvizsgálat, ortopédia, életmód-tanácsadás stb.)
· hitélet gyakorlásának biztosítása,
· közös éneklés, nótázás
· kézműves foglalkozás: dekorációk készítése, színezés, varrás stb.
· szellemi, ügyességi vetélkedők, társas- és kártyajátékok, sakk
· témaorientált beszélgetések, napi sajtó elolvasása, aktuális hírek közös megbeszélése, 
· tévénézés, filmnézés.

Az idősek világnapját családias kis ünnepség keretében tartottuk meg, énekléssel, olvasással, kis megemlékezéssel, megbecsülésünk és szeretetünk jeléül, saját készítésű üdvözlőlappal köszöntöttük fel az otthonba bejáró ellátottakat, és az otthonukban gondozott időseinket is. 

A gondozónők kiemelt fontossággal felügyelik az ellátottak egészségét, igény szerint segítenek a gyógyszer felíratásában, kiváltásában és kiadagolásában. Megbetegedés esetén a gondozónő értesíti az orvost és amennyiben arra szükség van, a beteget szakorvoshoz, kórházba vagy otthonába kíséri. Betegség esetén az intézmény gondoskodik az étel házhozszállításáról.
Igyekszünk az ellátottak közötti jó kapcsolat fenntartására, hiszen elengedhetetlen egy közösségben az alkalmazkodás, egymás tisztelete, a másikra figyelés.
Hangsúlyt fektetünk a foglalkoztatásra, hiszen az egészséges élet alapja a rendszeres tevékenység, amely az embert a hasznosság tudatával tölti el, ezáltal fokozza az önbecsülést, segíti a szervezet normális működését és lassítja az öregedés folyamatát. 
Az otthonba átlagban 15 fő jár be, ennek összetétele változó, van olyan ellátott, aki csak heti kettőt, van, aki mind az öt napot bent tölti. Ezt több minden befolyásolja, család, unoka, dédunoka érkezése, betegség, kórházi tartózkodás, utazás.

Szociális étkeztetés

Azoknak a településen élő személyeknek, akik önmaguk, illetve eltartottjaik részére tartósan vagy átmeneti jelleggel nem képesek, étkeztetés biztosítunk
- különösen koruk, 
- egészségi állapotuk, 
- fogyatékosságuk, pszichiátriai betegségük, 
- szenvedélybetegségük vagy 
- hajléktalanságuk miatt 

Az étkeztetés keretében a lakosság szükségleteinek megfelelően az ételt az igénybevevők
	- elfogyaszthatják helyben
	- elvihetik
	- kiszállítjuk az otthonukba

Az igénylő kérelmére felvesszük a szükséges adatokat, aláírjuk a megállapodást és a jövedelmétől függően megállapítjuk az étkezési díjat.
Az szociális étkeztetés keretében napi egyszeri meleg ételt (ebédet) biztosítunk, illetve reggeli és uzsonna is igényelhető. Az szociális étkeztetés az idősek nappali otthonában működik hétfőtől péntekig 7.30 órától 15.30 óráig. A szociális étkezés keretében biztosított étel az önkormányzat főzőkonyháján a Móra Ferenc Általános Iskolában kerül elkészítésre, majd a nappali intézményünkben kerül kiadagolásra. 
Az ételek elkészítésénél a konyhavezető gondoskodik arról, ha gyerekeknek saláta féle van, burgonyát vagy rizst készít az időseinknek. A konyha vezetőjével napi szintű jó kapcsolatban állunk, egyeztetjük a napi létszámot, visszajelzéssel élünk az étel minőségéről, esetlegesen felmerülő problémák esetén azt közösen orvosoljuk. A vírus alatti időszakban még szorosabb együttműködésre volt szükség, ami szakai kapcsolatunkat csak erősítette. 

Jelenleg 41 fő igényel szociális étkeztetést 9 fő étkezik szociális alapon díjmentesen, 5 fő csökkentett térítési díjat fizet, 27 fő pedig teljes térítési díjas. Ebédet igényel jelenleg 22 fő és háromszori étkezést pedig 19 fő.

 

A napi átlag 41 ételadag, a táblázatból látható az arány, ki hogyan jut az ételhez. Ez egy átlagszám napi 40-50 között mozog a konyhától megrendelt ételadag. 
A kiszállítás a Központi konyha ételszállító autójával, Szűcs János segítségével történik, 12.30.-13.00 óra körül tudnak elindulni az ellátottakhoz, iskola idő alatt ez tolódhat, de a csökkent kiszállítási adagok miatt az utolsó címekhez is megérkezik az ebéd 14.30 óráig. 
A diagram adataiban látható, hogy március, április, május, június hónapban a vírus miatt le kellett csökkenteni az étkezést csak ebédre, hiszen a reggeli és uzsonna is darabárus, gyümölcs is van benne, ezekkel való érintkezést kiküszöbölve döntöttünk így, illetve az egyszer használatos ételhordóra való áttéréssel sem lehetett volna ezt megoldani. Az érintkezések és kontaktok számát igyekeztünk a lehető legkisebb kockázatúra csökkenteni. 
Visszajelzések alapján időseink nagyon hálásak, hogy őket védve ilyen rugalmasan oldottuk meg az ellátásukat, hogy nem szenvedtek hiányt semmiben, szükség esetén intéztük az ügyeiket- vásárlás, gyógyszertár, posta.
 

Továbbképzés

A személyes gondoskodást végző személyek továbbképzéséről és a szociális szakvizsgáról szóló 9/2000. (VIII.4) SzCsM rendelet szerint, minden dolgozó folyamatosan teljesíti továbbképzési kötelezettségeit a továbbképzési tervnek megfelelően, mely részletesen előírja az intézményben dolgozóik képzési kötelezettségét, teljesítés idejét.
Az idei év elején Petrus Nikolett és Hatlaczkiné Hoksza Ildikó vettek részt ingyenes továbbképzésen. A gondozónők továbbképzése a vírus miatt elmaradt. 
Az ingyenes szociális vezetőképzésre sikeresen bejelentkeztem, márciusban kezdődött volna,a vírus miatt távoktatásban küldték meg az anyagot, a záró dolgozatot sikeresen leadtam, októberben lesz az utolsó konzultáció és a vizsga. 

Terepgyakorlat

Idén 3 tanuló töltötte nálunk külső szakmai gyakorlatát, család-és gyermekjóléti területen, akiknél vállaltam a tereptanári segítséget.

Közösségi szolgálat

A 2011. évi CXC. tv 6§. (4) bekezdése alapján előírt 50 óra közösségi szolgálathoz folyamatosan keresnek meg bennünket az érettségiző tanulók. Őket elsősorban élelmiszersegélyek osztásánál, TESCO-s adománygyűjtésnél, városi rendezvényeken kézműves foglalkozásoknál tudjuk foglalkoztatni. Az idősek ellátásánál is hatékonyan tudnak segíteni (gyógyszer kiváltás, bevásárlás, takarítás, beszélgetés, felolvasás). Idén 4 tanuló jelentkezett és töltötte le szolgálatát.

Munkaközösség

2019. november 12.-e, a szociális munka világnapja, ezen a napon a teljes intézményi kollektíva munkaszüneti napját tölthette pihenéssel. Ezt a napot december hetedikei ledolgozós szombaton egy csapatépítő kirándulással, színházzal, ebéddel, városnézéssel tettük emlékezetessé, mely kiválóan sikerült.

Egyéb segítő tevékenységeink

Az idei városi rendezvények sajnos elmaradtak, így a szokásos prevenciós feladatokat nem tudtuk megvalósítani.

A Magyar Élelmiszerbank Egyesülettel ismét sikeresen megújítottuk a szerződésünket. 2017. november óta folyamatosan minden hétköznap megkapjuk a sülysápi Tescotól az előző napról megmaradt pékárut, illetve zöldségárut, átlagban napi 40-60 kg élelmiszert szoktunk kapni, 20-15 ember jön reggelente az élelmiszerért, ebből ha sokat kapunk a közfoglalkoztatottaknak is szoktunk juttatni. A Tescoval kibővült szerződés alapján a Bank kiterjesztette vásárlói adománygyűjtésre is az áruházi szerződéseit, tapasztalatunk szerint ez nagyobb áruházaknál működött jobban, nagyobb adományokkal, mi a helyi áruházból -2-3 kg tartós élelmiszert kaptunk hetente.
 
Idén eddig 4 alkalommal sikerült kiajánlást kérnünk, minden alkalommal 400 főre osztottunk, ez szervezetten előre jelzett időpontban azon rászorulók részére történt, akiknek az önkormányzatnál van ellátásuk (RGYK, LFT, Létfenntartási támogatás). A következő adományokat kaptunk: Milka táblás
csoki, RAMA tégla margarin, Olympos narancslé, Olympos limelé, Always tisztasági betét, Milka praliné golyó, lencse konzerv, kukorica konzerv, knoppers miniszelet, mini boci csoki, almafröccs, üdítő, szaloncukor, szuperkása epres, szuperkása csokis, étolaj. Az idei jelentős mennyiségű adománynak számít az előző évekhez képest.

A vírus ideje alatt több helyi vállalkozó ajánlott fel tartós élelmiszert, amit mi osztottunk ki a rászorulóknak. Ebben volt liszt, cukor, fertőtlenítő, burgonya, pizzakrém, májkrém, lencse, szárazbab.
A Sancho pékség a megmaradt pékáruját szintén felajánlotta, mindig másnap reggel ment érte a konyha sofőrje vagy a közfoglalkoztatottak között lett szétosztva. Ezt a mai napig ugyanígy megkapjuk. A 31-es étkezde tulajdonosától is megkaptunk több alkalommal a megmarad készételt, amit szintén mi osztottunk ki. Azt lehet mondani, hogy a lakosság is segítőkész volt a vírus alatt, többen telefonáltak, hogy szóljunk, ha kell segíteni, mert itthonról dolgoznak, illetve egyetemisták is ajánlkoztak.

A Szociális és Gyermekvédelmi Főigazgatóság osztásában évek óta részt veszünk, ami az aláírt megállapodás szerint 2023. december 31. napjáig szól. Feladatunk a csomagosztás idejéről tájékoztatni a szülőket, akik részesülnek gyermekük jogán csomagban, illetve a hely biztosítása, ez nyáron nagyon egyszerűen megoldott a szolgálat udvarán, azonban hidegben az irodánk valamelyikében tudnak osztani. A csomagokat havonta osztják, több korosztályban, 0-3 éves, 7-14 éves illetve kisnyugdíjas, megváltozott munkaképességű alacsony jövedelmű személyeknek. 

Adományozás

Az előző évekhez hasonlóan az önkormányzat karácsonyi osztását szerveztük, rendeltük (sülysápi COOP-ból,) és bonyolítottuk az osztást, a szociális előadóval és a gyámügyi előadóval közösen kerültek kiválasztásra a családok.

Egész évben fogadunk ruhákat, kisebb műszaki cikkeket (porszívó, televízió, mikrohullámú sütő, tűzhely, háztartási kellékek, tányérok, edények) és juttatjuk el rászoruló családoknak. Egyéb adományokat, kisebb gyermekeknek való adományokat a védőnőknek szoktuk felajánlani. 

Beszámolóm végén szeretném megköszönni az eddigi bizalmat, igyekszem továbbra is fennakadás nélkül, a lehető legjobb tudásom szerint vezetni az intézményt és ezt mondhatom dolgozóim nevében is. Mindenki lelkiismeretesen végzi feladatát. 
Ennek megbecsüléseként köszönjük szépen a vezetőségnek a cafetériát, a gondozónőknek a ruhapénzt, és igazán megtisztelő elismerés mindannyiunk számára az év végi jutalom. Köszönjük szépen a közalkalmazotti illetménykiegészítést, amit 2019. januártól megkap minden dolgozó.

Minden intézmény vezetőjével, munkatársával a kapcsolatom jó, szükség esetén segítjük egymást, információt cserélünk, tanácsot adunk és kapunk. 

Az Önkormányzat minden dolgozójától megkaptam a kért segítséget, támogatást.

Köszönöm szépen az eddigi bizalmat, kérem beszámolóm elfogadását.


Kelt: Sülysáp, 2020. szeptember 18. 

Szakmai tevékenység adatai
információnyújtás	segítő beszélgetés	tanácsadás	ügyintézéshez segítségnyújtás	kríziskezelés	közvetítés ellátásokhoz	közvetítés más szolgáltatáshoz	közvetítés család-és gyj központhoz	esetkonferencia	esetmegbeszélés	esetkonzultáció	szakmaközi megbeszélés	környezettanulmány elkészítése	családlátogatás	munkavállalási, pályaválsztási tanácsadás	pszichológiai tanácsadás	780	308	270	643	4	580	87	60	13	34	105	6	28	207	25	94	Észlelő- és jelzőrendszer által küldött jelzések száma
egészségügyi szolgáltató	család- és gyermekjóléti szolgálat	család- és gyermekjóléti központ	kisgyermekek napközbeni ellátást nyújtók	köznevelési inzézmény	rendőrség	ügyészség, bíróság	állampolgár, érdekképviselő szervezet	járási hivatal gyámhivatala	kormányhivatal	13	6	6	4	40	10	3	5	25	3	Szolgálatatást igénybe vevők személyek száma elsődleges probléma szerint 
Életviteli	családi-kapcsolati konfliktus	családon belüli bántalmazás	elhanyagolás	gyermeknevelési	gyermekintézménybe való beill. neh	magatartászavar, teljesítményzavar	lelki-mentális, egészségügyi probléma	szenvedéylbetegség	fogyatékosság	egészségi probléma, egészségkár. köv	foglalkoztatással kapcsolatos	anyagi	6	2	2	8	6	1	2	2	2	1	1	2	3	
Gondozási órák házi segítségnyújtásban 2020 évben
252 óra
310 óra
272 óra
213 óra
208 óra
274 óra
295 óra
281 óra
augusztus	július	június	május	április	március	február	január	252	310	272	213	208	274	295	281	Idősek nappali ellátásáért fizetők aránya
teljes árat fizet	csökkentett árat fizet	nem fizet térítési díjat	5	4	6	Napi ételadag hozzájutás szerint

kiszállítás	bejön érte	bent étkezik	29	8	14	


Adagszámok alakulása 2020 évben
ebéd	augusztus	július	június	május	április	március	február	január	615	773	952	931	898	816	610	582	reggeli-ebéd-uzsonna	augusztus	július	június	május	április	március	február	január	207	255	0	0	0	155	268	276	Együttműködési megállapodást kötött családok száma összetétel szerint 
egyedül élő	házastársi/ élettársi kapcsolatban gyermek nélkül	házasttársi/élettársi kapcsolatban 1-2 gyermekkel	házastársi/élettársikapcsolatban 3 vagy több gyermekkel	Egy szülő/ törvényes képviselő 1-2 gyermekkel	Egy szülő/ törvényes képviselő 3 vagy több gyermekkel	6	4	9	7	9	3	

